IZVEDBENA UREDBA KOMISIJE (EU) 2021/1327

z dne 10. avgusta 2021

o spremembi prilog II, IX in XV k Izvedbeni uredbi (EU) 2021/405 glede seznamov tretjih držav ali njihovih regij, iz katerih je dovoljen vstop svežega mesa divjih enoprstih kopitarjev, ribiških proizvodov iz akvakulture in žuželk v Unijo, ter o popravku Priloge XI k navedeni izvedbeni uredbi glede seznama tretjih držav ali njihovih regij, iz katerih je dovoljen vstop žabjih krakov in polžev v Unijo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (1) in zlasti člena 127(2) Uredbe,

ob upoštevanju naslednjega:

(1) Delegirana uredba Komisije (EU) 2019/625 (2) dopolnjuje Uredbo (EU) 2017/625 glede zahtev za vstop pošiljk nekaterih živali in blaga, namenjenih za prehrano ljudi, iz tretjih držav ali njihovih regij v Unijo, da se zagotovi njihovo izpolnjevanje veljavnih zahtev, določenih v pravilih o varnosti hrane iz člena 1(2)(a) Uredbe (EU) 2017/625, ali zahtev, ki so priznane kot vsaj enakovredne. Navedene zahteve vključujejo identifikacijo živali in blaga, namenjenih za prehrano ljudi, ki lahko vstopijo v Unijo samo iz tretjih držav ali regij, navedenih na seznamu v skladu s členom 126(2)(a) Uredbe (EU) 2017/625.

(2) Tretja država ali njena regija se lahko vključi na seznam, naveden v členu 126(2)(a) Uredbe (EU) 2017/625, le če izpolnjuje zahteve, določene v členu 127 Uredbe (EU) 2017/625, in zahteve, določene v členu 4(a) do (f) Delegirane uredbe (EU) 2019/625. Zahteva, določena v členu 4(f) Delegirane uredbe (EU) 2019/625, je obstoj, izvajanje programa nadzora ostankov, ki ga je odobrila Komisija, ter obveščanje o njem, če je ustrezno, v skladu z Direktivo Sveta 96/23/ES (3).

(3) Izvedbena uredba Komisije (EU) 2021/405 (4) določa sezname tretjih držav ali njihovih regij, iz katerih je dovoljen vstop nekaterih živali in blaga, namenjenih za prehrano ljudi, v Unijo v skladu z Uredbo (EU) 2017/625, medtem ko so s Sklepom Komisije 2011/163/EU (5) odobreni načrti spremljanja ostankov, ki so jih predložile nekatere tretje države za določene vrste živali in živalskih proizvodov iz Priloge k navedenemu sklepu.

(4) Izvedbeni sklep Komisije (EU) 2021/653 (6) je spremenil Sklep 2011/163/EU in odobril načrte spremljanja ostankov nekaterih tretjih držav, ki izpolnjujejo zahtevo, določeno v členu 4(f) Delegirane uredbe (EU) 2019/625. Nekatere od teh tretjih držav so že predložile ustrezna dokazila in jamstva, da zadevne živali in blago izpolnjujejo zahteve, določene v členu 4(a) do (e) Delegirane uredbe (EU) 2019/625. Te države bi bilo treba ustrezno vključiti na sezname, določene v Izvedbeni uredbi (EU) 2021/405.

(5) Z Izvedbenim sklepom Komisije (EU) 2021/653 je bila odobritev načrtov spremljanja ostankov nekaterih tretjih držav, ki so trenutno vključene na sezname, določene v Izvedbeni uredbi (EU) 2021/405, črtana ali so bile vanjo vključene nekatere omejitve. Sezname, določene v Izvedbeni uredbi (EU) 2021/405, bi bilo treba ustrezno spremeniti, da se odobritev za te države črta ali vanjo vključi nekatere omejitve.

(6) Izvedbeni sklep Komisije (EU) 2021/653 je odobril načrt spremljanja ostankov Namibije za prostoživečo divjad. Ker je Namibija predložila zadostne dokaze in jamstva, da izpolnjuje zahteve zakonodaje Unije za vstop pošiljk svežega mesa, razen drobovine in mletega mesa, in mesnih pripravkov iz divjih enoprstih kopitarjev v Unijo, bi bilo treba to državo dodati na seznam tretjih držav, iz katerih je dovoljen vstop pošiljk mesa divjih enoprstih kopitarjev v Unijo, določen v Prilogi II k Izvedbeni uredbi (EU) 2021/405, z opombo „samo prostoživeča divjad“.

(7) Izvedbeni sklep (EU) 2021/653 je odobril nigerijski načrt spremljanja ostankov za akvakulturo z opombo „razen rib“. Ker je Nigerija predložila zadostne dokaze in jamstva, da izpolnjuje zahteve zakonodaje Unije za vstop pošiljk ribiških proizvodov iz akvakulture v Unijo, bi bilo treba vnos za Nigerijo na seznamu v Prilogi IX k Izvedbeni uredbi (EU) 2021/405 spremeniti, da se odobri vstop pošiljk ribiških proizvodov iz akvakulture, razen rib, iz te države v Unijo.

(8) Z Izvedbenim sklepom (EU) 2021/653 je bil odobren omanski načrt spremljanja ostankov za akvakulturo z opombo „razen rakov“. Ker je Oman predložil zadostne dokaze in jamstva, da izpolnjuje zahteve zakonodaje Unije za vstop pošiljk ribiških proizvodov iz akvakulture v Unijo, bi bilo treba vnos za Oman na seznamu v Prilogi IX k Izvedbeni uredbi (EU) 2021/405 spremeniti, da se odobri vstop pošiljk ribiških proizvodov iz akvakulture, razen rakov, iz te države v Unijo.

(9) Z Izvedbenim sklepom (EU) 2021/653 je bila dodana opomba „razen rakov“ k odobritvi načrtov spremljanja ostankov za akvakulturo Falklandskih otokov, Črne gore, Maroka in Ukrajine. Zato se iz teh držav ne bi smel dovoliti vstop rakov iz akvakulture v Unijo. Prilogo IX k Izvedbeni uredbi (EU) 2021/405 bi bilo treba zato ustrezno spremeniti.

(10) Izvedbeni sklep (EU) 2021/653 je dodal opombo „razen rib“ k odobritvi načrtov spremljanja ostankov za akvakulturo Gvatemale, Mozambika, Nikaragve in Tanzanije. Zato se iz teh držav ne bi smel dovoliti vstop rib iz akvakulture v Unijo. Prilogo IX k Izvedbeni uredbi (EU) 2021/405 bi bilo treba zato ustrezno spremeniti.

(11) Z Izvedbenim sklepom (EU) 2021/653 sta bili spremenjeni opombi, ki se uporabljata za proizvode iz akvakulture. Opombi „samo raki“ in „samo ribe“ sta bili nadomeščeni z „razen rib“ in „razen rakov“. Zaradi doslednosti je treba besedilo opomb iz Priloge IX k Izvedbeni uredbi (EU) 2021/405 uskladiti z besedilom v Izvedbenem sklepu (EU) 2021/653.

(12) Pristojni organ Združenega kraljestva je Komisiji 12. marca 2021 predložil ustrezni vprašalnik za oceno vstopa žuželk, namenjenih za prehrano ljudi, v Unijo. Pristojni organ Združenega kraljestva je zadovoljivo odgovoril na vsa vprašanja in torej Komisiji zagotovil zadostne dokaze in jamstva, da so zahteve, ki so enakovredne zahtevam iz člena 126(1) Uredbe (EU) 2017/625, izpolnjene. Združeno kraljestvo bi bilo zato treba vključiti na seznam tretjih držav, iz katerih je dovoljen vstop pošiljk žuželk v Unijo, določen v Prilogi XV k Izvedbeni uredbi (EU) 2021/405, brez poseganja v uporabo prava Unije za Združeno kraljestvo in v njem v zvezi s Severno Irsko v skladu s členom 5(4) Protokola o Irski/Severni Irski k Sporazumu o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo v povezavi s Prilogo 2 k navedenemu protokolu.

(13) Priloge II, IX in XV k Izvedbeni uredbi (EU) 2021/405 bi bilo zato treba ustrezno spremeniti.

(14) Priloga XI k Izvedbeni uredbi (EU) 2021/405 vsebuje napake v zvezi z Armenijo in Azerbajdžanom, ki se nanašajo na izpuste in odobritve proizvoda. Navedene napake spreminjajo pomen besedila.

(15) Prilogo XI k Izvedbeni uredbi (EU) 2021/405 bi bilo treba zato ustrezno spremeniti.

(16) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloge II, IX, XI in XV k Izvedbeni uredbi (EU) 2021/405 se nadomestijo z besedilom iz Priloge k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 10. avgusta 2021 Za Komisijo predsednica Ursula VON DER LEYEN

(1) UL L 95, 7.4.2017, str. 1.

(2) Delegirana uredba Komisije (EU) 2019/625 z dne 4. marca 2019 o dopolnitvi Uredbe (EU) 2017/625 Evropskega parlamenta in Sveta v zvezi z zahtevami za vnos pošiljk nekaterih živali in blaga, namenjenih za prehrano ljudi, v Unijo (UL L 131, 17.5.2019, str. 18).

(3) Direktiva Sveta 96/23/ES z dne 29. aprila 1996 o ukrepih za spremljanje nekaterih snovi in njihovih ostankov v živih živalih in v živalskih proizvodih ter razveljavitvi direktiv 85/358/EGS in 86/469/EGS in odločb 89/187/EGS in 91/664/EGS (UL L 125, 23.5.1996, str. 10).

(4) Izvedbena uredba Komisije (EU) 2021/405 z dne 24. marca 2021 o določitvi seznamov tretjih držav ali njihovih regij, iz katerih je dovoljen vstop nekaterih živali in blaga, namenjenih za prehrano ljudi, v Unijo v skladu z Uredbo (EU) 2017/625 Evropskega parlamenta in Sveta (UL L 114, 31.3.2021, str. 118).

(5) Sklep Komisije 2011/163/EU z dne 16. marca 2011 o odobritvi načrtov, ki so jih predložile tretje države v skladu s členom 29 Direktive Sveta 96/23/ES (UL L 70, 17.3.2011, str. 40).

(6) Izvedbeni sklep Komisije (EU) 2021/653 z dne 20. aprila 2021 o spremembi Sklepa 2011/163/EU o odobritvi načrtov, ki so jih predložile tretje države v skladu s členom 29 Direktive Sveta 96/23/ES (UL L 138, 22.4.2021, str. 1).